በድሬዳዋ ከተማ፤• በ2012ዓ.ም ለ18 ሺህ ዜጎች ቋሚ የሥራ እድል ሊፈጠር ነው • የሥራ እድል ፈጠራ ከድክመቱ እንዲያገግም እየተሰራ ነው
አዲስ አበባ፡- በድሬዳዋ ከተማ እያዘገመ ያለውን የሥራ እድል ፈጠራ ከድክመቱ እንዲያገግም ለማድረግና በ2012 ዓ.ም ለ18 ሺህ ዜጎች ቋሚ የሥራ እድል ለመፍጠር አስተዳደሩ እየሰራ መሆኑ ተገለጸ። በድሬዳዋ ከተማ አስተዳደር የፕላንና ኢኮኖሚ ልማት ጽህፈት ቤት
ኃላፊ አቶ ግርማ ተሠማ ከአዲስ ዘመን ጋዜጣ ጋር በነበራቸው ቆይታ፣ የከተማ አስተዳደሩ በተለይ በኢኮኖሚ ረገድ ከሌሎች አቻ ከተሞች
አንጻር ሲታይ አዝጋሚ ጉዞ ላይ መሆኗን ጠቁመው፣ በሁለተኛው የእድገትና ትራንስፎርሜሽን እቅድ በቋሚ ሥራ ላይ ትኩረት በማድረግ
በድሬዳዋ ከተማ የሥራ አጡን ቁጥር ምጣኔ ወደ 14 በመቶ ለመቀነስ ቢታሰብም ከ25 በመቶ ማውረድ እንዳልተቻለ ገልጸዋል። በድሬዳዋ ከተማ የሥራ አጥነት ምጣኔ ከፍተኛ መሆኑን የጠቆሙት ኃላፊው፣ በ2011 ዓ.ም ይህንን ማዕከል በማድረግ
የሥራ እድል ፈጠራው ከድክመቱ እንዲያገግም ታቅዶ ወደ ሥራ መገባቱን፤ ይህንን ሥራ ከማከናወን ጋር በተያያዘም በመንግሥትና በግል
ዘርፍ ጥረቶች መጀመራቸውን፤ በዚህም በዓመቱ ለ23 ሺህ ዜጎች የሥራ እድል ለመፍጠር ታስቦ ወደ 19 ሺህ ለሚጠጉ ዜጎች የሥራ እድል
መፍጠር መቻሉን ተናግረዋል፡፡ ነገር ግን፣ አብዛኛው የሥራ እድል ጊዜያዊ መሆኑንና አፈጻጸሙም ቁጥሩን ወደ 14 በመቶ ለመቀነስ
ከታቀደው አንጻር ዝቅተኛ እንደሆነ አስታውቀዋል፡፡ “ከተማዋ ራሷን ማስተዳደር ከጀመረችበት ጊዜ ጀምሮ በማህበራዊ ኢኮኖሚያዊ የልማት ሥራዎች እየተሰሩባት ብትሆንም፣
ከሌሎች አቻ ከተሞች አንጻር ስትታይ ብዙ ርምጃ አልተጓዘችም” የሚሉት ኃላፊው፣ በተለይ በ2012 ዓ.ም ተወዳዳሪነትን ሊያሳድጉ
የሚችሉ ፕሮጀክቶችን ሥራ በማስጀመርና ማህበራዊ አገልግሎትን በማስፋፋት ለ20 ሺህ ዜጎች የሥራ እድል እንደሚፈጠር፤ ከዚህም ውስጥ
18 ሺህ ዜጎች ቋሚ የሥራ እድል ተጠቃሚ እንዲሆኑ መታቀዱን ተናግረዋል። ለዚህ ሥራ የሚያግዙ ቅንጅታዊ አሰራሮች በገጠርም ሆነ
በከተማ በተጠናከረ ሁኔታ ለመስራት መታሰቡንም ገልጸዋል፡፡ በሌላ በኩል፣ እየተፈጠረ ያለው የሥራ እድል በአብዛኛው ጊዜያዊ መሆኑን ተከትሎ ይህም የዜጎችን ተጠቃሚነት
በዘላቂነት እንደማያረጋግጥ ግንዛቤ በመውሰድ ዘላቂ የሆነ የሥራ አጥነት ችግር ለመፍታት በ2012 ዓ.ም ከሚፈጠረው የሥራ እድል
አብዛኛው ቁጥር ቋሚ እንደሚሆን ኃላፊው ጠቁመዋል። የሥራ አጡን ቁጥር ለመቀነስ በሴቶችና በወጣቶች ላይ ትኩረት ተደርጎ እንደሚሰራም
ተናግረዋል፡፡ እንደ ኃላፊው ገለጻ፤ የሥራ እድል ፈጠራው በታሰበው መንገድ
እንዳይሰራ በአገሪቷ ተከስቶ የነበረው አለመረጋጋትና የአዳዲስ ፕሮጀክቶች ቶሎ ወደ ሥራ አለመግባት ተግዳሮቶች ነበሩ፡፡አዲስ ዘመን ነሀሴ 17/2011 አዲሱ ገረመው